Werlin sijainti Soestin piirikunnassa. Pienemmässä kuvassa piirikunnan sijainti Nordrhein-Westfalenin osavaltiossa.
**Werl** on kaupunki Soestin piirikunnassa Nordrhein-Westfalenin osavaltiossa läntisessä Saksassa. Se on yksi historiallisista Hansakaupungeista. Werl on ollut vuodesta 2015 virallinen Wallfahrtsstadt eli pyhiinvaelluskaupunki.

Maantiede
---------

Werl sijaitsee Ruhrin alueen tuntumassa noin 30 kilometriä Dortmundista itään. Kaupungin korkein kohta on 228 metriä mpy ja matalin 73 metriä mpy.

Werl kuuluu Arnsbergin hallintopiiriin, joka kattaa Nordrhein-Westfalenin keski- ja kaakkoisosat. Soestin piirikunta puolestaan kattaa hallintopiirin koillisosan. Kaupungin eteläpuolella sijaitsee verraten harvaanasuttu Sauerland ja pohjoispuolella Münsterland. Historiallinen kauppareitti Hellweg kulkee Werlin alueella.

Werliin liitettiin heinäkuussa 1969 maalaiskunnat Blumenthal, Budberg, Büderich, Holtum, Mawicke, Niederbergstraße, Oberbergstraße, Sönnern ja Westönnen. Tammikuussa 1975 kaupunkiin liitettiin maalaiskunta Hilbeck. Kantakaupunki Werl sijaitsee keskellä kaupungin hallinnollista aluetta, ja liitoskunnilla on omat pienet keskuksensa.

Historia
--------

Wallfahrtsbasilika Mariä Heimsuchung
Werl alkoi kehittyä Hellwegin varrelle, jonne joukko Westfalenin kreivejä rakennutti Burg Werl -nimisen linnoituksen. He alkoivat kutsua itseään Werlin kreiveiksi. Varhaisin asiakirjamaininta Werlistä on vuodelta 1024 muodossa Werla. Kölnin arkkipiista Engelbert I kohotti Werlin kaupungiksi 1218. Vuonna 1272 Werl sai uudet kaupunkioikeudet, jotka tunnetaan nimellä Rüthener Recht. Keskiajan kuluessa ja uuden ajan alussa Werl kärsi valtataisteluista (muun muassa Soester Fehde 1444–1449), kulkutaudeista (1518, 1528, 1580) ja suurpaloista (1548). Johann Götzin joukot ryöstelivät kaupunkia kolmikymmenvuotisen sodan aikana ja levittivät ruttoa. Werlistä tuli osa Preussia 1816. Saman vuosisadan aikana kaupunki teollistui. 1930- ja 1940-luvuilla Werl koki kansallissosialismin ja toisen maailmansodan kauhut. Sodan jälkeen se kuului brittien miehitysvyöhykkeeseen. Vuonna 1969 tehtiin laajoja kunnallishallinnollisia uudistuksia, joiden myötä syntyi nykyinen Werl.

Werlin historiallisia rakennuksia ovat muun muassa St. Walburga ja Wallfahrtsbasilika Mariä Heimsuchung.

Talous ja liikenne
------------------

Werlissä toimii useita logistiikka-alan yrityksiä. Merkittävä teollinen toimija on Standard-Metallwerke GmbH. Historiallisesti mainittava yritys on urkuja valmistava Gebrüder Stockmann.

Werlin rautatieasema sijaitsee rataosuudella Dortmund–Soest. Moottoritie BAB 44 kulkee Werlin eteläpuolitse ja BAB 445 länsipuolitse.

Lähteet ja viitteet
-------------------

1. ↑  Bevölkerungsstand nach Geschlecht - Gemeinden - Monat (ab 2000) *Landesdatenbank.nrw.de*. Information und Technik Nordrhein-Westfalen Statistisches Landesamt.  (saksaksi)
2. ↑  Entfernung von Werl nach\_ *Luftlinie.org*. Viitattu 18.2.2022. (saksaksi)
3. ↑  Portrait *Werl.de*. Wallfahrtsstadt Werl. Viitattu 18.2.2022. (saksaksi)
4. ↑  WERL Eine Stadtgeschichte im Überblick *Werl.de*. Wallfahrtsstadt Werl. Viitattu 18.2.2022. (saksaksi)
5. ↑  Werl Wallfahrtsbasilika *Wallfahrtsorte-wallfahrtskirchen.de*. Viitattu 18.2.2022. (saksaksi)
6. ↑  Kirchen und Kapellen *Propstei-werl.de*. Viitattu 18.2.2022. (saksaksi)
7. ↑  Standard Metallwerke : Geschichte *Standardmetall.de*. Standard-Metallwerke GmbH. Viitattu 18.2.2022. (saksaksi)
8. ↑  Gebr. Stockmann Orgelbau *Stockmann-orgelbau.de*. Standard-Metallwerke GmbH. Viitattu 18.2.2022. (saksaksi)

Aiheesta muualla
----------------

* Werl, Nordrhein-Westfalen, Saksa — Sunrise, Sunset, and Daylength

CommonsCommons
Wikimedia Commonsissa on kuvia tai muita tiedostoja aiheesta **Werl**.
Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.   
Alkuperäinen artikkeli: de:Werl 

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* VIAF

 |
|  |
| Kansalliset | 
* Saksa

 |
|  |
| Maantieteelliset | 
* MusicBrainz area

 |

 |